Sentenza tal-Qorti Ġenerali (Id-Disa’ Awla) tal-15 ta’ Novembru 2018 – Axa Mediterranean vs Il-Kummissjoni

(Kawża T-405/11)

“Għajnuna mill-Istat – Dispożizzjonijiet dwar it-taxxa fuq il-kumpanniji li jippermettu lill-impriżi fiskalment iddomiċiljati fi Spanja jamortizzaw l-avvjament li jirriżulta minn akkwisti ta’ ishma f’kumpanniji fiskalment iddomiċiljati barra mill-pajjiż – Deċiżjoni li tiddikjara l-għajnuna inkompatibbli mas-suq intern u li tordna l-irkupru tagħha – Kunċett ta’ għajnuna mill-Istat – Selettività – Sistema ta’ riferiment – Deroga – Differenza fit-trattament – Ġustifikazzjoni tad-differenza fit-trattament – Impriżi benefiċjarji tal-miżura – Aspettattivi leġittimi”

1. Proċedura ġudizzjarja – Eżami fil-mertu qabel eżami tal-ammissibbiltà – Ammissibbiltà (ara l-punti 28, 29)

2. Għajnuna mogħtija mill-Istati – Kunċett – Natura selettiva tal-miżura – Miżura li tagħti vantaġġ fiskali – Qafas ta’ referenza sabiex tiġi ddeterminata l-eżistenza ta’ vantaġġ – Delimitazzjoni materjali – Kriterji – Eżistenza ta’ rabta bejn l-għan tal-miżura inkwsitjoni u dak tal-qafas ta’ referenza – Natura komparabbli tas-sitwazzjonijiet li jaqgħu taħt il-miżura inkwistjoni u dawk li jaqgħu taħt il-qafas ta’ referenza (Artikolu 107(1) TFUE) (ara l-punti 56, 57, 91 sa 102)

3. Għajnuna mogħtija mill-Istati – Kunċett – Natura selettiva tal-miżura – Miżura li tagħti vantaġġ fiskali – Miżura ta’ natura ġenerali applikabbli mingħajr distinzjoni għall-operaturi ekonomiċi kollha – Miżura mhux applikabbli għal operazzjonijiet komparabbli ma’ dawk li jikkundizzjonaw l-għoti tagħha – Miżura li tista’ tiġi kklassifikata bħala selettiva (Artikolu 107(1) TFUE) (ara l-punt 78)

4. Għajnuna mogħtija mill-Istati – Kunċett – Natura selettiva tal-miżura –Miżura li tagħti vantaġġ fiskali – Qafas ta’ referenza sabiex tiġi ddeterminata l-eżistenza ta’ vantaġġ – Delimitazzjoni materjali – Miżura li tikkostitwixxu l-qafas ta’ referenza tagħha stess – Kundizzjonijiet – Sistema fiskali kjarament iddelimitata, li tfittex għanijiet speċifiċi – Assenza – Natura sistematika u ġenerali tal-miżura (Artikolu 107(1) TFUE) (ara l-punti 123 sa 127)

5. Għajnuna mogħtija mill-Istati – Kunċett – Natura selettiva tal-miżura – Deroga mis-sistema fiskali ġenerali – Differenzazzjoni bejn impriżi li jinsabu f’sitwazzjoni fattwali u legali komparabbli – Kriterji ta’ evalwazzjoni – Paragun fid-dawl tal-għan imfittex mis-sistema fiskali komuni kollha kemm hi (Artikolu 107(1) TFUE) (ara l-punti 139 sa 145)

6. Għajnuna mogħtija mill-Istati – Kunċett – Natura selettiva tal-miżura – Deroga mis-sistema fiskali ġenerali – Ġustifikazzjoni bbażata fuq in-natura u l-istruttura tas-sistema – Kriterji ta’ evalwazzjoni – Miżura li tipprevedi t-twettiq ta’ għan li jaqa’ taħt il-mekkaniżmi inerenti għas-sistema fiskali ġenerali – Natura xierqa – Portata tal-oneru probatorju (Artikolu 107(1) TFUE; Regolament tal-Kunsill Nru 659/1999) (ara l-punti 162 sa 172, 186, 194, 195, 202, 208)

7. Rikors għal annullament – Suġġett – Annullament parzjali – Kundizzjoni – Natura diviżibbli tad-dispożizzjonijiet ikkontestati – Kriterju oġġettiv – Kundizzjoni mhux sodisfatta – Inammissibbiltà (Artikolu 263 TFUE) (ara l-punt 218)

8. Għajnuna mogħtija mill-Istati – Kunċett – Evalwazzjoni fid-dawl tal-Artikolu 107(1) TFUE – Teħid inkunsiderazzjoni ta’ prassi preċedenti – Esklużjoni (Artikolu 107(1) TFUE) (ara l-punti 221, 248)

9. Għajnuna mogħtija mill-Istati – Eżami mill-Kummissjoni – Determinazzjoni tal-benefiċjarju tal-għajnuna – Tgawdija effettiva – Evalwazzjoni (Artikolu 107(1) TFUE) (ara l-punti 237 sa 246)

10. Għajnuna mogħtija mill-Istati – Kunċett – Evalwazzjoni fid-dawl tas-sitwazzjoni oġġettiva, indipendentement mill-aġir tal-istituzzjonijiet – Teħid inkunsiderazzjoni tal-imsemmi aġir fl-eżami tal-obbligu ta’ rkupru tal-għajnuna inkompatibbli – Protezzjoni tal-aspettattivi leġittimi (Artikolu 107(1) TFUE; Regolament tal-Kunsill Nru 659/1999, Artikolu 14) (ara l-punti 259 sa 273)

11. Għajnuna mogħtija mill-Istati – Irkupru ta’ għajnuna illegali – Għajnuna mogħtija bi ksur tar-regoli proċedurali tal-Artikolu 108 TFUE – Aspettattivi leġittimi possibbli tal-benefiċjarji – Assenza ħlief għal ċirkustanzi eċċezzjonali – Aspettattivi leġittimi li joriġinaw minn assigurazzjonijiet speċifiċi, inkundizzjonali u konkordanti mogħtija mill-Kummissjoni – Publikazzjoni tad-deċiżjoni sabiex tinfetaħ il-proċedura formali ta’ investigazzjoni li ttemm dawn l-aspettattivi leġittimi (Artikoli 107(1) TFUE u 108(3) TFUE) (ara l-punti 275 sa 298)

Suġġett

Talba bbażata fuq l-Artikolu 263 TFUE u intiża għall-annullament tal-Artikolu 1(1) u tal-Artikolu 4 tad-Deċiżjoni tal-Kummissjoni 2011/282/UE tat-12 ta’ Jannar 2011 dwar l-amortizzazzjoni tat-taxxa tal-avvjament finanzjarju għal akkwiżizzjonijiet ta’ ishma barranin C 45/07 (ex NN 51/07, ex CP 9/07) implimentata minn Spanja (ĠU 2011, L 135, p. 1).

Dispożittiv

1) Ir-rikors huwa miċħud.